PREŠOVSKÁ UNIVERZITA V PREŠOVE
ROKOVACÍ PORIADOK VEDECKEJ RADY
FAKULTY HUMANITNÝCH A PRÍRODNÝCH VIED
Vedecká rada Fakulty humanitných a prírodných vied (ďalej len "vedecká rada") uznesením zo dňa 14. novembra 2002 schválila tento rokovací poriadok:
Čl. 1
Postavenie a zloženie vedeckej rady
(1)	Vedecká rada je orgánom akademickej samosprávy Fakulty humanitných a prírodných vied (ďalej len „fakulta“).
 (2) Podrobnosti o zložení a pôsobnosti vedeckej rady sú upravené v § 29 a § 30 zákona č. 131/2002 o vysokých školách a o zmene a doplnení niektorých zákonov (ďalej len „zákon o vysokých školách“), v Štatúte fakulty (Čl. 9, ods. 5) a v ďalších vnútorných predpisoch fakulty. Vedecká rada v rozsahu daných právomoci najmä
a)	prerokúva dlhodobý zámer fakulty, 
b)	pravidelne, najmenej však raz za rok hodnotí úroveň fakulty vo vzdelávacej činnosti a v oblasti vedy, techniky alebo umenia,
c)	prerokúva návrh študijných programov
d)	schvaľuje ďalších odborníkov, ktorí majú právo skúšať na štátnych skúškach pre študijné programy uskutočňované na fakulte; schvaľuje školiteľov na doktorandské štúdium,
e)	prerokúva a predkladá vedeckej rade univerzity kritériá na habilitácie docentov a kritériá na vymenovanie profesorov,
f)	rozhoduje o udelení akademického titulu "philosophiae doctor" (v skratke PhD.) absolventom doktorandských študijných programov akreditovaných na fakulte,
g)	prerokúva habilitácie docentov a rozhoduje o ich výsledku,
h)	prerokúva a predkladá vedeckej rade univerzity návrhy na vymenovanie profesorov; 
i)	prerokúva a predkladá vedeckej rade univerzity návrhy na udelenie titulu "doctor honoris causa" (v skratke Dr.h.c.),
j)	prerokúva a predkladá vedeckej rade univerzity návrhy na udelenie čestného titulu "profesor emeritus",
k)	prerokúva a predkladá vedeckej rade univerzity všeobecné kritériá na obsadzovanie miest profesorov a docentov na fakulte;
l)	 prerokúva a predkladá vedeckej rade univerzity konkrétne podmienky výberového konania na obsadzovanie  miest profesorov na fakulte;
m)	schvaľuje návrhy dekana na obsadzovanie miest hosťujúcich docentov;
n)	prerokúva a predkladá vedeckej rade univerzity návrhy dekana na obsadzovanie miest hosťujúcich profesorov,
o)	schvaľuje na návrh predsedu vedeckej rady fakulty rokovací poriadok vedeckej rady fakulty,
p)	prerokúva návrh na vymenovanie členov odborových komisií doktorandského štúdia pre doktorandské študijné programy uskutočňované na fakulte,
q)	schvaľuje vydanie fakultných vedeckých monografií,
r)	schvaľuje vymenovanie členov redakčných rád pravidelných fakultných vedeckých zborníkov,
s)	prerokúva zásady edičnej činnosti na fakulte,
t)	schvaľuje inštitucionálne projekty vedeckého výskumu na fakulte, 
u)	rokuje o otázkach, ktoré jej predloží predseda vedeckej rady fakulty.
(3) Členov vedeckej rady vymenúva a odvoláva dekan po schválení Akademickým senátom fakulty. Funkčné obdobie členov vedeckej rady je štvorročné.
(4) Členmi vedeckej rady z titulu funkcie sú:
a) dekan fakulty,
b) prodekani fakulty,
c) tajomník fakulty,
 (5) Ďalší členovia vedeckej rady sú vymenovaní z radov učiteľov, vedeckých pracovníkov fakulty a ďalších významných odborníkov, ktorí nie sú členmi akademickej obce Prešovskej univerzity. Počet ďalších odborníkov, ktorí nie sú členmi akademickej obce Prešovskej univerzity nesmie byť menší ako jedna štvrtina a nesmie presiahnuť jednu tretinu z celkového počtu členov vedeckej rady. 
(6) Predsedom vedeckej rady je dekan fakulty (ďalej len "predseda"). Predsedu v jeho neprítomnosti zastupuje ním určený prodekan.
(7) Pre všetkých členov vedeckej rady je členstvo nezastupiteľné.

Čl. 2
Organizácia činnosti a zasadnutia a prijímanie uznesení vedeckej rady
(1) Vedecká rada zasadá najmenej jedenkrát za semester. V prípade potreby môže predseda zvolať mimoriadne zasadnutie vedeckej rady alebo v mimoriadnom prípade korešpondenčnú formu vedeckej rady a vyžiadať hlasovanie o uznesení.
(2) Predseda stanovuje program rokovania vedeckej rady, zvoláva a riadi jej zasadnutia. Vedením zasadnutia vedeckej rady, alebo časti jej rokovania, môže predseda poveriť prodekana fakulty.
(3) Návrhy a podnety na program rokovania vedeckej rady môžu predkladať členovia vedeckej rady, predseda Akademického senátu fakulty a vedúci katedier, a to prodekanovi pre vedecko-výskumnú a umeleckú činnosť aspoň 21 dní pred požadovaným termínom na rokovanie.  
(4) Rokovanie vedeckej rady je neverejné. Predseda môže podľa potreby na celé rokovanie alebo na jeho časť pozvať aj osoby, ktoré nie sú členmi vedeckej rady.
(5) Vedecká rada rokuje spravidla na základe písomných materiálov, ktoré jej členom zasiela spolu s pozvánkami oddelenie pre vedu, výskum a doktorandské štúdium fakulty najneskôr sedem dní pred určeným termínom zasadnutia vedeckej rady.
(5) Členovia vedeckej rady môžu na začiatku jej zasadnutia predkladať návrhy na zmenu a doplnenie programu rokovania. Dodatočné zaradenie ďalších bodov do rokovania vedeckej rady je možné iba so súhlasom nadpolovičnej väčšiny prítomných členov vedeckej rady.
(6) Predkladateľ schváleného bodu programu má právo predniesť svoj návrh a odôvodniť ho v trvaní maximálne 7 minút. 
(7) Rokovanie o jednotlivých bodoch prebieha formou rozpravy. Ku každému prerokúvanému bodu programu má právo vystúpiť každý prítomný člen vedeckej rady, najviac v rozsahu 5 minút. S faktickou poznámkou v trvaní maximálne 1 minútu môže vystúpiť každý člen dvakrát. Osoba, ktorá vedie zasadnutie vedeckej rady má právo odobrať slovo v rozprave, ak sa príspevok nevzťahuje k prerokúvanému bodu, alebo ak rečník porušuje ustanovený časový priestor.
(8) Rozprava o každom bode programu sa spravidla končí hlasovaním k navrhovanému uzneseniu. Návrh uznesenia ku každému bodu pripraví predkladateľ. Pred hlasovaním sú všetci prítomní členovia vedeckej rady ústne alebo písomne oboznámení s navrhovaným znením uznesenia. Pred samotným hlasovaním o návrhu uznesenia môže k nemu člen vedeckej rady predniesť faktickú pripomienku, alebo pozmeňovací návrh. O pozmeňovacom návrhu sa dáva hlasovať. Pozmeňovací návrh je prijatý v prípade súhlasu nadpolovičnej väčšiny prítomných členov vedeckej rady. 
(9) Pri tajnom hlasovaní sa hlasovací lístok upravuje nasledovne:
a)	prečiarkne sa nesúhlasné stanovisko,
b)	neodovzdaný hlasovací lístok alebo neoznačený lístok sa považuje za zdržanie sa hlasovania,
c)	odovzdaný hlasovací lístok, ktorý nie je označený dohodnutým spôsobom sa považuje za neplatný.
(10) Vedecká rada je schopná uznášať sa, ak je na jej zasadnutí prítomná nadpolovičná väčšina jej členov. Na platné uznesenie vedeckej rady treba súhlas nadpolovičnej väčšiny prítomných členov vedeckej rady. V prípade rovnosti hlasov rozhoduje o prijatí rozhodnutia predseda. Vo veciach podľa § 30 ods. 1 písm. f) a g)  zákona o vysokých školách a pri rozhodovaní o udelení akademického titulu „philosophiae doctor“ v skratke „PhD. rozhoduje vedecká rada tajným hlasovaním a na platné uznesenie  je potrebný súhlas nadpolovičnej väčšiny všetkých členov vedeckej rady.
(11) Vedecká rada na svojich rokovaniach môže prijímať uznesenia, v ktorých uloží konkrétne úlohy dekanovi, prodekanom, tajomníkovi fakulty, vedúcim pracovísk fakulty, ako aj svojím vlastným členom.
(12) O rokovaní a výsledkoch rozhodovania vedeckej rady sa vyhotovuje písomný záznam, ktorý obsahuje okrem formálnych náležitostí hlavne závery a uznesenia k prerokovaným bodom programu. Za jeho vypracovanie a obsahovú náplň v zmysle prijatých uznesení zodpovedá tajomník fakulty. Podpisuje ho predseda vedeckej rady. Záznam sa zasiela členom vedeckej rady, prorektorovi Prešovskej univerzity a archivuje sa na oddelení pre vedu, výskum a doktorandské štúdium fakulty.
(13) Kontrolu plnenia uznesení a rozhodnutí vedeckej rady vykonáva predseda alebo ním poverený člen na každom zasadnutí vedeckej rady.

Čl. 3
Náklady na činnosť vedeckej rady
(1) Členstvo vo vedeckej rade je čestné. Členovia vedeckej rady, s výnimkou členov, ktorí nie sú pracovníkmi Prešovskej univerzity, nemajú nárok na úhradu žiadnych nákladov, spojených s členstvom a aktívnou účasťou na zasadnutiach vedeckej rady.
(2) Cestovné výdavky členov vedeckej rady, ktorí nie sú pracovníkmi Prešovskej univerzity, ako aj nevyhnutné náklady na činnosť vedeckej rady sú hradené z rozpočtu fakulty.
Čl. 4
Záverečné ustanovenia
(1) Zrušuje sa Rokovací poriadok vedeckej rady Fakulty humanitných a prírodných vied Prešovskej univerzity zo dňa 5.11.1997.
(2) Tento rokovací poriadok nadobúda účinnosť dňom schválenia na zasadnutí vedeckej rady dňa 14. novembra 2002.